הזמירה הינה למעשה הפעולה הראשונה בעונת הגידול, ואחת הפעולות החשובות לאיכות הענבים העתידית. לא סתם אומרים כי יין טוב מתחיל בכרם, והעבודה בכרם מתחילה כבר בצעד הראשון. בפעולת הזמירה אנו למעשה מעצבים את נוף הגפן ומווסתים את היבול העתידי של הכרמים. ההקפדה שלנו על יבולים נמוכים בבציר היא תוצר ישיר של פעולה הזמירה המתרחשת בתחילת העונה.
באופן אישי, תקופה זו היא אחת מהמרגשות בעונה, שכן היא מציתה את ההתרגשות לאחר חודשי המנוחה מהבציר הקודם ומסמנת את ההתעוררות מתרדמת החורף. מבחינתי, עונת בציר 2016 למעשה כבר החלה במהלך חודש ינואר עת התחלנו את הזמירה בכרמים בדישון שבגליל העליון ובמטע בהרי יהודה. בימים אלו אנו מסיימים את מלאכת הזמירה בכרם בן זימרה, שהוא הקריר והגבוה מכולם.
חשוב לי להדגיש כי אנחנו ביקב פלם דואגים שפעולות הזמירה תתבצענה בפיקוח שלנו ובשיתוף עם הכורמים המסורים שלנו, תוך מחשבה על יבולים נמוכים ואיכותיים. פעולה זו יחד עם פעולות נוספות בכרם עד שלב הבציר, הם שיעניקו לנו את חומר הגלם הטוב ביותר, ממנו נוכל ליהנות עוד כשנתיים עד ארבע שנים – עם יציאת יינות בציר 2016 לשוק.